 አቶ አንዳርጋቸው ጽጌ የመከላከያ ምስክር ሆነው አይቀርቡም 
የመከላከያ ምስክር ሆነው እንዲቀርቡ ከከፍተኛው ፍርድ ቤት እስከ ሰበር ሰሚ ችሎት ድረስ የመጨረሻ ትዕዛዝ ቢሰጥም ሊቀርቡ ያልቻሉት አቶ አንዳርጋቸው ጽጌ ላይ፣ የፌዴራል ከፍተኛ ፍርድ ቤት 19ኛ ወንጀል ችሎት ብይን ሰጠ፡፡ በብይኑ መሠረት የመከላከያ ምስክር ሆነው አይቀርቡም፡፡ በሽብር ድርጊት ወንጀል ክስ በተመሠረተባቸው በእነ ዘመነ ካሴ የክስ መዘገብ የተካተቱት አቶ አሸናፊ አካሉ፣ አቶ ደህናሁን ቤዛ፣ አቶ ምንዳዬ ጥላሁንና አቶ አንሙት የኔዋስ ሲሆኑ፣ አቶ አንዳርጋቸው በመከላከያ ምስክርነት እንዲቀርቡላቸው ሲከራከሩ ቆይተዋል፡፡ የመከላከያ ምስክሩ በተደጋጋሚ በማረሚያ ቤት እንደሌሉ በመገለጹና ሊቀርቡም ያልቻሉ መሆኑ ተጠቅሶ፣ የእሳቸው ምስክርነት መታለፍ ወይም እንዲቀር መደረጉን ማክሰኞ ሐምሌ 12 ቀን 2008 ዓ.ም. ተነግሯቸዋል፡፡ ተከሳሾቹ በዋናነት የተከሰሱበት ከአቶ አንዳርጋቸው ጋር በተያያዘ መሆኑን በማስረዳትና በፌዴራል ማረሚያ ቤት መሆናቸውን በተደጋጋሚ በመግለጽ እንዲቀርቡላቸው እስከ ሰበር ሰሚ ችሎት ድረስ የተከራከሩ ቢሆንም፣ የመከላከያ ምስክሩ ግን ሊቀርቡ አልቻሉም፡፡ የሰበር ሰሚው ችሎት ግንቦት 11 ቀን 2008 ዓ.ም. በሰጠው ትዕዛዝ አቶ አንዳርጋቸው ቀርበው መመስከር እንዳለባቸው ያስታወቀ ቢሆንም፣ ይገኙበታል የተባለው የፌዴራል ማረሚያ ቤቶች፣ ‹‹አንዳርጋቸው ጽጌ የሚባል ታራሚ የለኝም›› ማለቱን በእሑድ ዕትም መዘገባችን ይታወሳል፡፡ ተከሳሾቹ ባቀረቡት ተቃውሞ ምክንያት ፍርድ ቤቱ ሐምሌ 12 ቀን 2008 ዓ.ም. የመጨረሻውን ብይን እንደሚነግራቸው በሰጠው ቀጠሮ መሠረት፣ ምስክሩን በተደጋጋሚ እንዲያቀርቡ ትዕዛዝ የተሰጠው የፌዴራል ማረሚያ ቤቶች አስተዳደር እንደሌሉ መግለጹን በማስታወስ፣ የመከላከያ ምስክሩ ታልፈው ሐምሌ 28 ቀን 2008 ዓ.ም. ፍርድ እንደሚሰጥ አስታውቋል፡፡